Í gær var nýr Vaxtarsamningur fyrir Vesturland undirritaður . Á meðfylgjandi mynd undirrita hann þau Ólafur Sveinsson forstöðumaður Atvinnuráðgjafar SSV og Katrín Júlíusdóttir iðnaðarráðherra . Samningurinn er nokkuð breyttur frá þeim fyrri . Þannig eru samningsaðilar nú einungis tveir , Iðnaðarráðuneyti og Samtök sveitarfélaga á Vesturlandi , en í fyrri samningi voru 16 sem komu að samningnum . Árlega mun ríkið nú verja 215 milljónum til Vaxtarsamninga um allt land og er meðal nýmæla að nú bætist Reykjanes við . Samningsupphæðin til Vesturlands verður 25 milljónir á ári , sem er samdráttur frá fyrri samningi , en á móti kemur að SSV tekur á sig aukinn kostnað við umsýslu og rekstur , svo fjármagn til úthlutunar ætti að haldast svipað og áður . Að sögn Torfa Jóhannessonar , starfsmanns Vaxtarsamnings Vesturlands , eru helstu markmið nýja samningsins að efla nýsköpun og samkeppnishæfni atvinnulífsins á Vesturlandi og auka hagvöxt með virku samstarfi fyrirtækja , háskóla , sveitarfélaga og ríkis . Nú skal halda áfram eflingu klasasamstarfs vaxtargreina á svæðinu og efla svæðisbundna sérþekkingu á vel skilgreindum styrkleikasviðum . Stuðla skal að fjölgun samkeppnishæfra fyrirtækja og reyna að efla framboð á vöru og þjónustu . Þá skal stuðla að útflutningi vöru og þjónustu og gjaldeyrisskapandi starfsemi , nýta möguleika sem skapast með aðild að alþjóðlegum verkefnum og laða að alþjóðlega fjárfestingu og þekkingu . Torfi segir að svæðisbundnar áherslur Vesturlands séu á uppbyggingu klasa og framgangi rannsókna og þróunar . “ Við munum reyna að stuðla að nýsköpun og tækniþróun sem drifin er áfram af náttúrlegum aðstæðum , öflugum þekkingarsetrum og háskólastarfi hér á svæðinu . Starfsemi þekkingarsetra verður efld og sérstaklega hugað að tengslum þeirra við atvinnulífið hér á Vesturlandi . Þá verður reynt að efla og leita að möguleikum sem tengjast starfsemi og þjónustu við stóriðjuna á Grundartanga . ” Torfi segir stefnt að sjálfbærri ferðaþjónusta tengdri sagnaarfi Vesturlands og að áhersla verði lögð á samtvinnun náttúruverndar , ferðaþjónustu og menningarstarfs . Loks verður í nýjum Vaxtarsamningi stefnt að eflingu svæðisbundinna auðlinda Vesturlands á sviði matvæla . Meðal annars verði stutt við nýjar eldisgreinar á sjó og landi , vöruþróun og markaðssetningu afurða .